|  |
| --- |
| **Seletuskiri** |
| Lääne-Harju Vallavalitsuse määruse eelnõu „Ühissõidukipeatustele kohanime määramine“ juurde |
|  |

**Eelnõuga esitatakse ettepanek määrata kohanimi uutele ühissõidukipeatustele: Suurepere (22885-1) ja Uustalu tee (23523-1).**

Augustikuus pöördus Lääne-Harju vallavalitsuse poole lapsevanem, kelle laps hakkab alates sügisest käima Harju-Risti koolis, sooviga leida lahendus lapsel koolist koju jõudmisel. Kuna lapse elukoht jääb 3 kilomeetri kaugusele lähimast bussipeatusest, siis peab vald korraldama koolitranspordi. Lahendusena rajati Pae külas Pussovälja-Suurepere (katastritunnus 56201:003:0449) maaüksusele uus bussipeatus „Suurepere“ koos liiklusmärgiga, ootealaga ja ümberpööramise kohaga. 17.09.2025 teavitati e-posti teel maaomaniku kohanime määramise kavatsusest (Amphora dokumendiregistris nr 6-10/1638).

Samuti tegi teine lapsevanem pöördumise vallavalitsusele, et lisada täiendav bussipeatus Ohtu külla. Soov on tagada lapsele turvaline ja mugav koolitee eriti talvistes oludes, kus laps peab bussipeatusesse jõudmiseks sõidutee ääres üksi kõndima. Uue bussipeatuse valikul lähtuti sellest, et see teenindaks maksimaalselt paljusid elamuid ja neis elavaid inimesi, samuti arvestati asukoha paiknemisel munitsipaalomandis olevat maaüksust. Analüüsi tulemusel kujunes kõige otstarbekamaks asukohaks täiendava bussipeatuse rajamiseks riigitee 11171 Kulna-Vasalemma tee ja kohaliku tee Uustalu tee (tee nr 2955600) ristmik. Uus bussipeatus „Uustalu tee“ rajatakse Ohtu külas Uustalu tee (katastritunnus 43101:001:1268) maaüksusele koos ümberpööramise kohaga. Bussipeatus tuleb tähistada osutusmärgiga.

Bussipeatus lisatakse koondsõiduplaani Ühistranspordi infosüsteemi (ÜTRIS) avaandmeid sisaldavale veebileheküljele [peatus.ee](http://www.peatus.ee). Riiklik ühistranspordiregister on Vabariigi Valitsuse poolt valdkonna eest vastutava ministri ettepanekul asutatud andmekogu, mille pidamise eesmärk on koondada ühtsesse andmebaasi käigus olevate bussiliinide ning riigisiseste rongi-, laeva- ja lennuliinide sõiduplaanid ning kehtivad piletihinnad. Registri koosseisu kuuluvad ühistranspordiseaduse § 74 lg 1 p 4 alusel ka ühissõidukipeatuste andmed. Registrisse peavad olema kantud peatused, mis on reaalselt tähistatud osutusmärgiga 541a ning millele on antud omavalitsuse poolt nimi.

Kohanimeseaduse § 4 lõike 1 punkti 5 kohaselt peab kohanimi olema määratud ühissõidukipeatustele. Sama seaduse § 5 lõike 1 punkti 3 ja lõike 4 kohaselt on kohanimemäärajaks ühe omavalitsusüksuse territooriumile jäävale nimeobjektile kohanime määraja kohaliku omavalitsuse üksus. Sama seaduse § 6 lõike 2 alusel tuleb kohanimi määrata kohanimemääraja õigusaktiga. Õigusakt, millega kohanimi määratakse, peab sisaldama: kohanime, nimeobjekti liiki, ruumikuju (sh asukoha andmeid) ja ÜTRIS-e seoskoodi (peatuse kood). Kohanimed tuleb määrata ainult nendele peatustele, millel varasem õigusakt puudub ja mida soovitakse kasutada.

Õigusakt tuleb esitada kohanimeregistrile, Transpordiametile ja ÜTRIS-e sisestajale.

Kohaliku omavalitsuse korralduse seaduse § 30 lõige 1 punkt 4 sätestab vallavalitsuse pädevusse lahendama küsimusi, mis on talle delegeeritud. Lääne-Harju Vallavolikogu 27.03.2018 otsusega nr 43 „Ülesannete delegeerimine“ punktiga 1.4 on delegeeritud Lääne-Harju Vallavalitsusele kohanimeseaduses kohaliku omavalitsuse pädevusse antud ülesannete täitmine. Lähtudes kohanimeseaduse § 6 lg 8 peab kohalik omavalitsus avalikustama kohanime määramise eelnõu kohaliku omavalitsuse volikogu kehtestatud korras vähemalt 15 päeva enne kohanime määramise otsuse tegemist. Vastavalt Lääne-Harju Vallavolikogu 28.08.2018 määruse nr 16 „Lääne-Harju valla kohanimede määramise avalikustamise kord“ § 2 lg 1 kohanime määramise eelnõu kooskõlastatakse enne avalikustamist Lääne-Harju Vallavalitsusega, vallavalitsus kooskõlastas eelnõu 07.10.2025 toimunud istungil. Kooskõlastatud bussipeatuse kohanime määramise eelnõu avalikustati 10.10.2025 ilmunud ajalehes Harju Elu ja Lääne-Harju valla veebilehel vähemalt 15 päeva enne kohanime määramise otsuse tegemist. Avalikustamise ajal 11.-25.10.2025 vastuväiteid ega ettepanekuid ei esitatud.

Kairi Tiitsmann

nõunik, keskkonna- ja ehitusosakond